
«Ауыл» партиясы фракциясының депутаттық сауалы Қазақстан Республикасы Қаржы министріне 

Тақырыбы: Жергілікті бюджеттің кіріс базасын кеңейту туралы

Рахмет, құрметті Айбек Арқабайұлы!
Ауыл партиясы фракциясының депутаттық сауалы Қаржы министріне жолданады.
Құрметті Мәди Төкешұлы!
Барлық деңгейдегі мәслихат депутаттарының III республикалық форумында Мемлекет басшысы Қасым-Жомарт Кемелұлы Тоқаев өңірлердің қаржылық дербестігін нығайту және жергілікті бюджеттердің кіріс базасын ұлғайту қажеттігін ерекше атап өтті.
Президент «Түскен табыс, ең алдымен, сол аймақты дамытуға жұмсалуы керек» деп нақты айтты. 
Бұл қағидатты жер қатынастары саласында да толық көлемде іске асыру қажет деп есептейміз.
Жер кодексінің 105-бабына сәйкес, ауыл шаруашылығын жүргізуге байланысты емес мақсаттарға пайдалану үшiн ауыл шаруашылығы алқаптарын алып қоюдан туындаған шығыстар ауыл шаруашылығы өндiрiсiнiң деңгейiн сақтау мақсатында бюджет кiрiсiне өтелуге тиіс.
Яғни, бұл жерде, жергілікті атқарушы орган жер учаскесін ауыл шаруашылығына байланысты емес жобаларды іске асыру үшін ұсынып отырған жағдай туралы айтылуда.
Алайда, бүгінгі таңда осы шығындарды өтеуден түсетін қаражаттың 100 пайызы республикалық бюджетке бағытталады. Бұл Қаржы министрінің 2025 жылғы 4 сәуірдегі №152 бұйрығымен бекітілген.
Мемлекеттік кірістер комитетінің деректері бойынша, соңғы үш жылда ауыл және орман шаруашылығы өндірісінің шығындарын өтеуден түскен түсімдер 10 миллиард теңгеден асты.
Ақтөбе облысы Қарғалы ауданының мысалы соның айғағы. Жел электр станциясын салу жөніндегі инвестициялық жобаны іске асыру барысында ауыл шаруашылығы мақсатындағы жерлер берілген болатын. Ауыл шаруашылығы өндірісінің шығындарын өтеу нәтижесінде 45 миллион теңге республикалық бюджетке түскен.
Осы жерде заңды сұрақ туындайды: егер жер ресурсы нақты аумақта пайдаланылса, жалпы инфрақұрылымға салмақ түсетін дәл осы аудан болса, онда неге өтемақы төлемі толық көлемде республикалық деңгейге кетеді?
«Ауыл» партия фракциясы мұндай тәсілді қайта қарау қажет деп есептейді және осыған орай келесіні ұсынады:
Бірінші: Қаржы министрінің № 152 бұйрығына тиісті өзгерістер енгізу мүмкіндігін қарастыру және мұндай түсімдерді тиісті өңірдің немесе ауданның бюджетіне есептеуді белгілеу;
Екінші: бұл қаражатты жерді қалпына келтіруге, жергілікті инфрақұрылымды дамытуға, ауыл аумақтарын дамытуға және әлеуметтік маңызы бар жобаларды іске асыруға мақсатты түрде бағыттауды көздеу.

